สมาคมแบงก์มั่นใจไทยพาณิชย์ฝ่าวิกฤต
สมาคมธนาคารไทยออกแถลงการณ์ ยันไทยพาณิชย์มีแผนสำรองฉุกเฉิน ทำให้การบริการไม่สะดุด
10 ก.พ. 2558

สมาคมธนาคารไทยออกแถลงการณ์ ยันไทยพาณิชย์มีแผนสำรองฉุกเฉิน ทำให้การบริการไม่สะดุด
สมาคมธนาคารไทย โดยนายบุญทักษ์ หวังเจริญ ประธานสมาคมธนาคารไทย ออกแถลงการณ์กรณีเหตุเพลิงไหม้ธนาคารไทยพาณิชย์ สำนักงานใหญ่ ถนนรัชโยธิน แสดงความเชื่อมั่นว่าผู้บริหารธนาคารไทยพาณิชย์มีความสามารถและประสบการณ์สูง และมีแผนสำรองฉุกเฉินที่ใช้บริหารจัดการในกรณีที่มีเหตุฉุกเฉินต่างๆ รวมทั้งการจัดเก็บเอกสารข้อมูลที่ดี ที่จะทำให้การทำงานและการบริการลูกค้าเป็นไปตามปกติ ราบรื่น ไม่มีปัญหาอุปสรรคหยุดชะงัก
ทั้งนี้ ธนาคารสมาชิกของสมาคมทุกแห่งมีการจัดทำแผนสำรองฉุกเฉินไว้ เพื่อใช้ในกรณีมีเหตุฉุกเฉินต่างๆ รวมทั้งทดสอบแผนเป็นระยะ เพื่อให้มั่นใจว่าสามารถให้บริการลูกค้าได้อย่างต่อเนื่อง 
ด้าน นายอาทิตย์ นันทวิทยา รองผู้จัดการใหญ่ ธนาคารไทยพาณิชย์ เปิดเผยว่า ธนาคารตัดสินใจปิดอาคารโซนบีและซี แม้ว่าผลการตรวจสอบจะมีความปลอดภัย เพื่อให้ทีมผู้เชี่ยวชาญด้านสุขภาพและสิ่งแวดล้อมเข้าตรวจสอบอย่างละเอียด และจะให้พนักงานธนาคารที่ทำงานอยู่สำนักงานรัชโยธิน ประมาณ 3,000 คน กระจายไปปฏิบัติงานตามสาขาที่จัดไว้เป็นที่ทำงานสำรองตามแผนสำรองฉุกเฉิน 
อย่างไรก็ตาม ยังระบุไม่ได้ว่าจะเปิดอาคารสำนักงานได้อีกเมื่อไหร่ เพราะต้องรอทีมที่ปรึกษาของวิศวกรรมสถานแห่งประเทศไทย ในพระบรมราชูปถัมภ์ วิเคราะห์และเสนอแนวทางซ่อมแซม